[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.4.2007

COM(2007) 224 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη θέση που πρέπει να λάβει η Κοινότητα στο Συμβούλιο των Υπουργών ΑΚΕ-ΕΚ ώστε να επιτραπούν συμπληρωματικές διμερείς συνεισφορές που θα διαχειρίζεται η Επιτροπή, για την υλοποίηση των στόχων του μέσου στήριξης της ειρήνης στην Αφρική

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το Συμβούλιο Γενικών Υποθέσεων και Εξωτερικών Σχέσεων της 5ης Μαρτίου 2007 διαπίστωσε ότι ήταν αναγκαίο να εξεταστούν οι ανάγκες χρηματοδότησης της αποστολής διατηρήσεως της ειρήνης της Αφρικανικής Ένωσης (AMIS) στο Νταρφούρ/Σουδάν. Η ΕΕ είχε ήδη δεσμεύσει περίπου 400 εκατομμύρια ευρώ για την αποστολή AMIS με το μέσο στήριξης της ειρήνης στην Αφρική τα οποία χρηματοδοτήθηκαν από το 9ο Ευρωπαϊκό Ταμείο Ανάπτυξης (εφεξής «ΕΤΑ») και από διμερείς συνεισφορές των κρατών μελών. Για να γίνει δυνατή η περαιτέρω χρηματοδοτική στήριξη της αποστολής AMIS και λαμβανομένου υπόψη του αιτήματος της Επιτροπής της ΑΕ, το Συμβούλιο εξέφρασε την βούλησή του να τροφοδοτήσει το μέσο στήριξης της ειρήνης στην Αφρική από τους πόρους του 9ου ΕΤΑ έως ότου ληφθεί απόφαση από την ομάδα των κρατών ΑΚΕ.

Επειδή τα κράτη μέλη της ΕΕ εξέφρασαν την πρόθεσή τους να καταβάλουν συμπληρωματικές διμερείς συνεισφορές στο πλαίσιο της κοινής προσπάθειας της ΕΕ και των κρατών μελών της, προτάθηκε επίσης αυτές οι συμπληρωματικές συνεισφορές να συγκεντρωθούν βάσει ενός κοινού σχεδίου που θα διαχειρίζεται η Επιτροπή ώστε να μειωθεί το κόστος της πράξης για τους Αφρικανούς εταίρους και να βελτιωθεί ο συντονισμός και ο έλεγχος της χρήσης των πόρων. Για το 9ο ΕΤΑ αυτό θα γίνεται με βάσει την παράγραφο 8 του παραρτήματος Ι της συμφωνίας εταιρικής σχέσης μεταξύ των μελών της ομάδας κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπογράφηκε στο Κοτονού στις 23 Ιουνίου 2000 και αναθεωρήθηκε στο Λουξεμβούργο στις 25 Ιουνίου 2005 (εφεξής «συμφωνία εταιρικής σχέσης ΑΚΕ-ΕΚ»), η οποία έχει ως εξής: « Σε περίπτωση κατά την οποία τα κεφάλαια που προβλέπονται για οποιοδήποτε από τα χρηματοδοτικά μέσα της συμφωνίας εξαντληθούν πριν τη λήξη του παρόντος χρηματοδοτικού πρωτοκόλλου, το μικτό Συμβούλιο Υπουργών ΑΚΕ-ΕΚ λαμβάνει τα κατάλληλα μέτρα .» Οι όροι της παραγράφου 8 πληρούνται. Πρώτον, ως ημερομηνία πέραν της οποίας δεν μπορούν να δεσμευτούν πλέον τα κεφάλαια βάσει του χρηματοδοτικού πρωτοκόλλου που καλύπτει το 9ο ΕΤΑ, καθορίστηκε η 31η Δεκεμβρίου 2007. Δεύτερον, οι εκτιμώμενοι πόροι που προβλέπονται για το κονδύλιο για τις χώρες ΑΚΕ με σκοπό να τροφοδοτηθεί το μέσο στήριξης της ειρήνης στην Αφρική έως ότου τεθεί σε ισχύ το 10ο ΕΤΑ, ανέρχονται σε 100 εκατομμύρια ευρώ που δεν είναι αρκετά ώστε να λειτουργήσει η αποστολή AMIS μέχρι την εν λόγω ημερομηνία.

Η προτεινόμενη απόφαση του Μικτού Συμβουλίου βάσει της παραγράφου 8 του παραρτήματος Ι της συμφωνίας εταιρικής σχέσης ΑΚΕ-ΕΚ δημιουργεί τις προϋποθέσεις για συμπληρωματικές διμερείς συνεισφορές από τα κράτη μέλη για συγκεκριμένη πράξη που θα διαχειρίζεται η Επιτροπή σε προσωρινή βάση έως ότου αρχίσει να ισχύει το 10ο ΕΤΑ.

Συνεπώς, η Επιτροπή προτείνει στο Συμβούλιο να εκδώσει τη συνημμένη απόφαση.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη θέση που πρέπει να λάβει η Κοινότητα στο Συμβούλιο των Υπουργών ΑΚΕ-ΕΚ ώστε να επιτραπούν συμπληρωματικές διμερείς συνεισφορές που θα διαχειρίζεται η Επιτροπή, για την υλοποίηση των στόχων του μέσου στήριξης της ειρήνης στην Αφρική

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 300 παράγραφος 2 δεύτερο εδάφιο,

τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (εφεξής «χώρες ΑΚΕ»), αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στο Κοτονού (Μπενίν) στις 23 Ιουνίου 2000 και αναθεωρήθηκε στο Λουξεμβούργο στις 25 Ιουνίου 2005 (εφεξής «η συμφωνία ΑΚΕ-ΕΚ«)[1],

Εκτιμώντας τα ακόλουθα :

(1) Η απόφαση αριθ. 3/2003 του Συμβουλίου Υπουργών ΑΚΕ-ΕΚ της 11ης Δεκεμβρίου 2003[2] παρείχε την αναγκαία χρηματοδοτική στήριξη για τη δημιουργία μέσου στήριξης της ειρήνης στην Αφρική.

(2) Το Συμβούλιο Γενικών Υποθέσεων και Εξωτερικών Σχέσεων της 5ης Μαρτίου 2007 διαπίστωσε ότι ήταν αναγκαίο να εξεταστούν οι ανάγκες χρηματοδότησης της αποστολής διατηρήσεως της ειρήνης της Αφρικανικής Ένωσης (AMIS) στο Νταρφούρ/Σουδάν.

(3) Οι εκτιμώμενοι πόροι που προβλέπονται για το κονδύλιο για τις χώρες ΑΚΕ, για να τροφοδοτείται το μέσο στήριξης της ειρήνης στην Αφρική έως ότου τεθεί σε ισχύ το 10ο Ευρωπαϊκό Ταμείο Ανάπτυξης (ΕΤΑ) δεν είναι αρκετοί ώστε να λειτουργήσει η αποστολή AMIS μέχρι την εν λόγω ημερομηνία. Τα κράτη μέλη συνεπώς εξέφρασαν την πρόθεσή τους να καταβάλουν συμπληρωματικές διμερείς συνεισφορές. Αυτές οι συμπληρωματικές συνεισφορές πρέπει να συγκεντρωθούν στο μέσο στήριξης της ειρήνης στην Αφρική, και η διαχείρισή τους θα ανατεθεί στην Επιτροπή ώστε να βελτιωθεί ο συντονισμός και ο έλεγχος της χρήσης των πόρων έως ότου αρχίσει να ισχύει το 10ο ΕΤΑ.

(4) Η απόφαση 2005/446/ΕΚ του Συμβουλίου της 30ης Μαΐου 2005 καθορίζει την 31η Δεκεμβρίου 2007 ως την ημερομηνία πέραν της οποίας δεν μπορούν να δεσμεύονται πλέον πόροι από το 9ο ΕΤΑ[3].

ΑΠΟΦΑΣΙΖΕΙ:

Άρθρο μόνο

Η Κοινότητα προτείνει να ληφθεί στο πλαίσιο του Συμβουλίου Υπουργών ΑΚΕ-ΕΚ η ακόλουθη θέση όσον αφορά τη συμπληρωματική διμερή χρηματοδότηση από τα κράτη μέλη, που θα διαχειρίζεται η Επιτροπή βάσει του επισυναπτόμενου σχεδίου αποφάσεως του Συμβουλίου Υπουργών ΑΚΕ-ΕΚ.

Ενδέχεται να συμφωνηθούν ελάσσονος σημασίας αλλαγές στο σχέδιο απόφασης χωρίς να χρειαστεί νέα απόφαση από το Συμβούλιο.

Βρυξέλλες, […]

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο

Απόφαση του Συμβουλίου Υπουργών ΑΚΕ-ΕΚ

για να επιτραπούν συμπληρωματικές διμερείς συνεισφορές, που θα διαχειρίζεται η Επιτροπή, για την υλοποίηση των στόχων του μέσου στήριξης της ειρήνης στην Αφρική

το Συμβούλιο Υπουργών ΑΚΕ-ΕΚ,

Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (εφεξής «χώρες ΑΚΕ»), αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στο Κοτονού (Μπενίν) στις 23 Ιουνίου 2000 και αναθεωρήθηκε στο Λουξεμβούργο στις 25 Ιουνίου 2005 (εφεξής «η συμφωνία ΑΚΕ-ΕΚ«)[4], και ιδίως την παράγραφο 8 του παραρτήματος Ι.

Εκτιμώντας τα ακόλουθα :

(1) Η απόφαση αριθ. 3/2003 του Συμβουλίου Υπουργών ΑΚΕ-ΕΚ της 11ης Δεκεμβρίου 2003[5] παρείχε την αναγκαία χρηματοδοτική στήριξη για τη δημιουργία μέσου στήριξης της ειρήνης στην Αφρική.

(2) Το Συμβούλιο Γενικών Υποθέσεων και Εξωτερικών Σχέσεων της 5ης Μαρτίου 2007 διαπίστωσε ότι ήταν αναγκαίο να εξεταστούν οι ανάγκες χρηματοδότησης της αποστολής διατηρήσεως της ειρήνης της Αφρικανικής Ένωσης (AMIS) στο Νταρφούρ/Σουδάν.

(3) Οι εκτιμώμενοι πόροι που προβλέπονται για το κονδύλιο για τις χώρες ΑΚΕ με σκοπό να τροφοδοτείται το μέσο στήριξης της ειρήνης στην Αφρική έως ότου τεθεί σε ισχύ το 10ο Ευρωπαϊκό Ταμείο Ανάπτυξης (ΕΤΑ) δεν είναι αρκετοί ώστε να λειτουργήσει η αποστολή AMIS μέχρι την εν λόγω ημερομηνία. Τα κράτη μέλη της ΕΕ, συνεπώς, εξέφρασαν την πρόθεσή τους να καταβάλουν συμπληρωματικές διμερείς συνεισφορές. Αυτές οι συμπληρωματικές συνεισφορές πρέπει να συγκεντρωθούν στο μέσο στήριξης της ειρήνης στην Αφρική, και η διαχείρισή τους θα ανατεθεί στην Επιτροπή ώστε να βελτιωθεί ο συντονισμός και ο έλεγχος της χρήσης των πόρων έως ότου αρχίσει να ισχύει το 10ο ΕΤΑ.

(4) Η απόφαση 2005/446/ΕΚ του Συμβουλίου της 30ης Μαΐου 2005 καθορίζει την 31η Δεκεμβρίου 2007 ως την ημερομηνία πέραν της οποίας δεν μπορούν να δεσμεύονται πλέον πόροι από το 9ο ΕΤΑ[6].

(5) Πρέπει επομένως να προβλεφθούν συμπληρωματικές συνεισφορές από τα κράτη μέλη της ΕΕ, που θα διαχειρίζεται η Επιτροπή, για την υλοποίηση των στόχων του μέσου στήριξης της ειρήνης στην Αφρική.

ΑΠΟΦΑΣΙΖΕΙ:

Άρθρο 1 Εθελούσιες συνεισφορές

Μέχρι τις 30 Σεπτεμβρίου 2007 οποιοδήποτε κράτος μέλος της ΕΕ μπορεί να καταβάλει στην Επιτροπή εθελούσιες συνεισφορές για την υλοποίηση των στόχων του μέσου στήριξης της ειρήνης στην Αφρική βάσει του χρηματοδοτικού πρωτοκόλλου.

Η Επιτροπή αναλαμβάνει τη διαχείριση αυτών των συνεισφορών στο πλαίσιο του μέσου στήριξης της ειρήνης στην Αφρική σύμφωνα με τις διαδικασίες του 9ου Ευρωπαϊκού Ταμείου Ανάπτυξης, εκτός από τις αποδεσμεύσεις πιστώσεων που θα επιστρέφονται στα κράτη μέλη ανάλογα με τις εθελούσιες συμπληρωματικές συνεισφορές τους.

Άρθρο 2Έναρξη ισχύος

Η παρούσα απόφαση αρχίζει να ισχύει την ημερομηνία της έκδοσής της.

Βρυξέλλες, 25 Μαΐου 2007

Για το Συμβούλιο Υπουργών ΑΚΕ-ΕΚ

Ο Πρόεδρος

[1] ΕΕ L 287 της 28.10.2005.

[2] ΕΕ L 345 της 31.12.2003, σ. 108.

[3] ΕΕ L 156 της 18.6.2005.

[4] ΕΕ L 209 της 11.08.2005· ΕΕ L 287 της 11.08.2005.

[5] ΕΕ L 345 της 31.12.2003, σ. 108.

[6] ΕΕ L 156 της 18.6.2005.